Document ID: 32013D0128

DEĊIŻJONI TA’ IMPLIMENTAZZJONI TAL-KUMMISSJONI
tat-13 ta’ Marzu 2013
dwar l-approvazzjoni tal-użu ta’ dijodi li jemettu d-dawl f’ċerti funzjonijiet tad-dawl ta’ vetturi M1 bħala teknoloġija innovattiva biex jonqsu l-emissjonijiet tas-CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill
(Test b’relevanza għaż-ŻEE)
(2013/128/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (1), u b’mod partikolari l-Artikolu 12(4) tiegħu,
Billi:
(1)
Il-manifattur AUDI AG (“l-Applikant”) ressaq applikazzjoni għall-approvazzjoni ta’ teknoloġija innovattiva fid-29 ta’ Awwissu 2012. Ġie vvalutat li l-applikazzjoni hija sħiħa skont l-Artikolu 4 tar-Regolament ta’ Implimentazzjoni tal-Kummissjoni (UE) Nru 725/2011 tal-25 ta’ Lulju 2011 li jistabbilixxi proċedura għall-approvazzjoni u ċ-ċertifikazzjoni ta’ teknoloġiji innovattivi għat-tnaqqis tal-emissjonijiet ta’ CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (2). Il-Kummissjoni identifikat ċerta informazzjoni rilevanti li tħalliet barra fl-applikazzjoni oriġinali u talbet lill-Applikant biex jagħtiha. L-Applikant ta l-informazzjoni mitluba fil-25 ta’ Ottubru 2012. Instab li l-applikazzjoni kienet sħiħa u l-perjodu biex il-Kummissjoni tagħmel valutazzjoni tal-applikazzjoni beda l-għada ta’ meta waslet uffiċjalment l-informazzjoni sħiħa, jiġifieri s-26 ta’ Ottubru 2012.
(2)
L-applikazzjoni ġiet ivvalutata skont l-Artikolu 12 tar-Regolament (KE) Nru 443/2009, ir-Regolament ta’ Implimentazzjoni (UE) Nru 725/2011 u l-Linji Gwida Tekniċi għat-tħejjija tal-applikazzjonijiet għall-approvazzjoni ta’ teknoloġiji innovattivi skont ir-Regolament (KE) Nru 443/2009 (3).
(3)
L-applikazzjoni tirreferi għall-użu tad-dijodi li jemettu d-dawl (l-LEDs) fil-fanal ta’ quddiem tar-raġġi baxxi, fil-fanal ta’ quddiem tar-raġġi għoljin, u fil-fanal tal-pjanċa tal-liċenzja ta’ vetturi M1.
(4)
Il-Kummissjoni tagħraf li l-informazzjoni mogħtija fl-applikazzjoni turi li ntlaħqu l-kundizzjonijiet u l-kriterji msemmija fl-Artikolu 12 tar-Regolament (KE) Nru 443/2009 u fl-Artikoli 2 u 4 tar-Regolament ta’ Implimentazzjoni (UE) Nru 725/2011.
(5)
L-Applikant wera li l-użu tal-LEDs fil-fanal ta’ quddiem tar-raġġi baxxi, fil-fanal ta’ quddiem tar-raġġi għoljin, u fil-fanal tal-pjanċa tal-liċenzja ma jaqbiżx it-3 % tal-karozzi l-ġodda tal-passiġġieri li kienu rreġistrati fis-sena ta’ referenza 2009. Biex jappoġġa dan, l-Applikant ta dejta dwar il-persentaġġ ta’ LEDs installati f’funzjonijiet tad-dawl differenti fil-mudell AUDI A6, f’vetturi M1 immanifatturi mill-Volkswagen AG u dejta tal-produzzjoni mill-Assoċjazzjoni Ewropea tal-Fornituri ta’ Komponenti tal-Karozzi (CLEPA). Fuq din il-bażi, il-Kummissjoni tqis li l-użu tal-LEDs fil-fanal ta’ quddiem tar-raġġi baxxi, fil-fanal ta’ quddiem tar-raġġi għoljin, u fil-fanal tal-pjanċa tal-liċenzja għandu jitqiesu eliġibbli għall-approvazzjoni bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009.
(6)
Id-definizzjoni tat-teknoloġija bażi hija essenzjali biex jinstab l-iffrankar tas-CO2 bit-teknoloġija innovattiva. Għalhekk din id-definizzjoni għandha tkun ġustifikata u msejsa fuq dejta rilevanti. L-Applikant ta dejta biex jappoġġa d-dawl aloġenu bħala t-teknoloġija li ppenetrat l-aktar fis-suq fl-2009. Il-Kummissjoni tinnota li għalkemm hemm teknoloġiji tad-dawl oħra li huma effiċjenti aktar fl-użu tal-enerġija u li ntużaw f’segment limitat tal-flotta tal-karozzi, huwa rikonoxxut li kien id-dawl aloġenu li ppenetra l-aktar is-suq għall-flotta kollha kemm hi. Minħabba f’hekk, u bl-iskop li jkun żgurat li l-metodoloġija għall-ittestjar tista’ tkun rilevanti u rappreżentattiva għall-flotta tal-vetturi kollha kemm hi, ikun xieraq li d-dawl aloġenu jitqies bħala t-teknoloġija bażi.
(7)
L-Applikant ta metodoloġija biex jiġi ttestjat it-tnaqqis tas-CO2 bl-użu tal-LEDs fil-funzjonijiet tad-dawl konċernati. Il-Kummissjoni tqis li l-metodoloġija tagħti riżultati preċiżi u affidabbli u tista’ terġa’ tintuża minn parti terza.
(8)
Il-Kummissjoni tqis li l-Applikant wera b’mod sodisfaċenti li, għall-vetturi li fuqhom ġiet ittestjata t-teknoloġija innovattiva permezz tal-metodoloġija deskritta, it-tnaqqis fl-emissjonijiet miksub bit-teknoloġija innovattiva huwa mill-anqas 1 g CO2/km.
(9)
Billi l-attivazzjoni tad-dawl fil-fanal ta’ quddiem tar-raġġi baxxi, fil-fanal ta’ quddiem tar-raġġi għoljin, u fil-fanal tal-pjanċa tal-liċenzja, ma hemmx bżonnha għat-test tal-approvazzjoni tat-tip tal-emissjonijiet tas-CO2 imsemmi fir-Regolament (KE) Nru 715/2007 tal-Parlament Ewropew u tal-Kunsill (4) u r-Regolament tal-Kummissjoni (KE) Nru 692/2008 (5), il-Kummissjoni hija sodisfatta li l-funzjonijiet tad-dawl inkwistjoni mhumiex koperti biċ-ċiklu tat-test standard.
(10)
L-attivazzjoni tal-funzjonijiet tad-dawl konċernati hija obbligatorja sabiex ikun żgurat li l-karozza titħaddem b’mod sikur u minħabba f’hekk ma tkunx dipendenti fuq l-għażla tas-sewwieq. Fuq din il-bażi l-Kummissjoni tqis li l-manifattur għandu jitqies responsabbli għat-tnaqqis fl-emissjonijiet tas-CO2 minħabba l-użu tal-LEDs.
(11)
Ir-rapport ta’ verifika ħejjieh korp indipendenti u ċċertifikat u dan jappoġġa s-sejbiet u t-testijiet li saru.
(12)
F’dan il-kuntest, il-Kummissjoni tqis li ma għandhom isiru l-ebda oġġezzjonijiet fejn tidħol l-approvazzjoni tat-teknoloġija innovattiva inkwistjoni.
(13)
Kull manifattur li jkun jixtieq igawdi minn tnaqqis fl-emissjonijiet speċifiċi medji tas-CO2 tiegħu bl-iskop li jilħaq il-mira tiegħu tal-emissjonijiet speċifiċi billi jiffranka s-CO2 bl-użu tal-LEDs fil-funzjonijiet tad-dawl konċernati, dan, skont l-Artikolu 11(1) tar-Regolament ta’ Implimentazzjoni (UE) Nru 725/2011, għandu jirreferu għal din id-Deċiżjoni fl-applikazzjoni tiegħu għal ċertifikat tal-KE tal-approvazzjoni tat-tip għall-vetturi konċernati,
ADOTTAT DIN ID-DEĊIŻJONI:
Artikolu 1
1. L-użu tal-LEDs fil-fanal ta’ quddiem tar-raġġi baxxi, fil-fanal ta’ quddiem tar-raġġi għoljin, u fil-fanal tal-pjanċa tal-liċenzja huwa approvat bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009.
2. It-tnaqqis tas-CO2 bl-użu tal-LEDs fil-funzjonijiet tad-dawl imsemmija fil-paragrafu 1 għandu jinstab bil-metodoloġija stabbilita fl-Anness. It-tnaqqis tas-CO2 għandu jinstab bħala t-tnaqqis totali tat-taħlita tal-użu tal-LEDs fit-tliet funzjonijiet tad-dawl speċifikati.
Artikolu 2
Din id-Deċiżjoni għandha tidħol fis-seħħ fl-20 jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-13 ta’ Marzu 2013.

Labels: 3
7
8
20